b'\n_START_ARTICLE_\nBank i bordet\n_START_PARAGRAPH_\nBank i bordet er et uttrykk som sies samtidig som man fysisk banker p\xc3\xa5 noe av tre. Uttrykket f\xc3\xb8lger gjerne i det man selv eller en annen person omtales som heldig eller i en positiv trend. If\xc3\xb8lge eldre overtro skulle bankingen p\xc3\xa5 trevirke motvirke at onde makter snur hellet. Uttrykket benyttes for \xc3\xa5 ikke utfordre skjebnen._NEWLINE_I begrepets opprinnelig form var det tre som skulle ber\xc3\xb8res for guddommelig beskyttelse. Treet symboliserte korset eller kirkelig inventar av tre.\n_START_SECTION_\nBruk\n_START_PARAGRAPH_\nEksempelvis kan en bonde under sl\xc3\xa5ttonnen si: \xc2\xabLa oss h\xc3\xa5pe oppholdsv\xc3\xa6ret holder seg, bank i bordet\xc2\xbb. I forbindelse med Rally Dakar 2012 uttalte P\xc3\xa5l Anders Ullev\xc3\xa5lseter f\xc3\xb8lgende f\xc3\xb8r en av de lengre etappene: \xc2\xabBank i bordet for at dette g\xc3\xa5r min vei\xc2\xbb._NEWLINE_Man kan ogs\xc3\xa5 banke i bordet dersom det har skjedd noe positivt - mot normalt (herunder en "trend"). For eksempel: " Hun ble ikke syk, bank i bordet." - her er det implisitt at mange har blitt syke i det siste.\n_START_SECTION_\nVarianter\n_START_PARAGRAPH_\nVarianter av uttrykket finnes i en rekke land. P\xc3\xa5 svensk sies \xc2\xabTa i tr\xc3\xa4\xc2\xbb mens det p\xc3\xa5 dansk sies \xc2\xabBanker under bordet\xc2\xbb. I Storbritannia, Egypt, Irland, India og Australia, brukes uttrykket \xc2\xabtouch wood!\xc2\xbb tilsvarende, eller \xc2\xabknock on wood!\xc2\xbb, som er mer vanlig i USA.'